MA31
Exported from Holy-Writings.com on 2026-06-21 - 1 clipping

中阿含經 31 分別聖諦經

我聞如是。 一時佛遊舍衞國在勝林給孤獨園。

爾時世尊告諸比丘。 此是正行説法。謂四聖諦。廣攝廣觀分別發露。開仰施設顯示趣向。

過去諸如來無所著等正覺。彼亦有此正行説法。謂四聖諦。廣攝廣觀分別發露。開仰施設顯示趣向。 未來諸如來無所著等正覺。彼亦有此正行説法。謂四聖諦。廣攝廣觀分別發露。開仰施設顯示趣向。 我今現如來無所著等正覺。亦有此正行説法。謂四聖諦。廣攝廣觀分別發露。開仰施設顯示趣向。

舍梨子比丘聰慧速慧捷慧利慧廣慧深慧出要慧明達慧辯才慧。 舍梨子比丘成就實慧。 所以者何。 謂我略説此四聖諦。舍梨子比丘則能爲他廣教廣觀分別發露。開仰施設顯現趣向。 舍梨子比丘廣教廣示此四聖諦。分別發露開仰施設顯現趣向時令無量人而得於觀。 舍梨子比丘。能以正見爲導御也。

目乾連比丘能令立於最上眞際。謂究竟漏盡。 舍梨子比丘。生諸梵行。猶如生母。目連比丘長養諸梵行。猶如養母。 是以諸梵行者。應奉事供養恭敬禮拜舍梨子目乾連比丘。 所以者何。 舍梨子目乾連比丘爲諸梵行者。求義及饒益 求安隱快樂。

爾時世尊説如是已即從坐起入室燕坐。

於是尊者舍梨子告諸比丘。 諸賢。世尊爲我等出世。 謂爲他廣教廣示此四聖諦。分別發露開仰施設顯現趣向。 云何爲四。 謂苦聖諦。苦習苦滅苦滅道聖諦。

諸賢。云何苦聖諦。 謂生苦老苦病苦死苦。怨憎會苦。愛別離苦。所求不得苦。略五盛陰苦。

諸賢。説生苦者。 此説何因。 諸賢。生者。謂彼衆生彼彼衆生種類。生則生。出則出。成則成。 興起五陰 已得命根。是名爲生。

諸賢。生苦者。謂衆生生時身受苦受遍受覺遍覺。 心受苦受遍受覺遍覺。 身心受苦受遍受覺遍覺。

身熱受遍受覺遍覺。 心熱受遍受覺遍覺。 身心熱受遍受覺遍覺。

身壯熱煩惱憂慼受遍受覺遍覺。 心壯熱煩惱憂慼受遍受覺遍覺。 身心壯熱煩惱憂慼受遍受覺遍覺。

諸賢。説生苦者 因此故説。

諸賢。説老苦者 此説何因。 諸賢。老者。謂彼衆生彼彼衆生種類。彼爲老耄。 頭白齒落盛壯日衰。 身曲脚戻 體重氣上。 拄杖而行。 肌縮皮緩皺如麻子。 諸根毀熟顏色醜惡。 是名爲老。

諸賢。老苦者。謂衆生老時身受苦受遍受覺遍覺。 心受苦受遍受覺遍覺。 身心受苦受遍受覺遍覺。

身熱受遍受覺遍覺。 心熱受遍受覺遍覺。 身心熱受遍受覺遍覺。

身壯熱煩惱憂慼受遍受覺遍覺。 心壯熱煩惱憂慼受遍受覺遍覺。 身心壯熱煩惱憂慼受遍受覺遍覺。

諸賢。説老苦者 因此故説。

諸賢。説病苦者 此説何因。 諸賢。病者。謂頭痛眼痛耳痛鼻痛面痛脣痛齒痛舌痛𚘽痛咽痛。風喘咳嗽喝吐喉啤癲癇癕癭。經溢赤膽壯熱枯槁痔𝼟下利。 若有如是比餘種種病。從更樂觸生不離心立在身中。 是名爲病。

諸賢。病苦者。謂衆生病時。身受苦受遍受覺遍覺。 心受苦受遍受覺遍覺。 身心受苦受遍受覺遍覺。

身熱受遍受覺遍覺。 心熱受遍受覺遍覺。 身心熱受遍受覺遍覺。

身壯熱煩惱憂慼受遍受覺遍覺。 心壯熱煩惱憂慼受遍受覺遍覺。 身心壯熱煩惱憂慼受遍受覺遍覺。

諸賢。説病苦者 因此故説。

諸賢。説死苦者 此説何因。 諸賢。死者。謂彼衆生彼彼衆生種類。命終無常 死喪散滅。 壽盡破壞命根閉塞。 是名爲死。

諸賢。死苦者。謂衆生死時身受苦受遍受覺遍覺。 心受苦受遍受覺遍覺。 身心受苦受遍受覺遍覺。

身熱受遍受覺遍覺。 心熱受遍受覺遍覺。 身心熱受遍受覺遍覺。

身壯熱煩惱憂慼受遍受覺遍覺。 心壯熱煩惱憂慼受遍受覺遍覺。 身心壯熱煩惱憂慼受遍受覺遍覺。

諸賢。説死苦者 因此故説。

諸賢。説怨憎會苦者。 此説何因。 諸賢。怨憎會者。謂衆生實有内六處。不愛眼處耳鼻舌身意處。 彼同會一有攝和習。 共合爲苦。 如是外處更樂覺想思愛。亦復如是。

諸賢。衆生實有六界。不愛地界水火風空識界。 彼同會一有攝和習。 共合爲苦。 是名怨憎會。

諸賢。怨憎會苦者。謂衆生怨憎會時。身受苦受遍受覺遍覺。 心受苦受遍受覺遍覺。 身心受苦受遍受覺遍覺。

諸賢。説怨憎會苦者。 因此故説。

諸賢。説愛別離苦者。 此説何因。 諸賢。愛別離苦者。謂衆生實有内六處。愛眼處。耳鼻舌身意處。 彼異分散不得相應。別離不會 不攝不習不和合爲苦 如是外處更樂覺想思愛。亦復如是。

諸賢。衆生實有六界。愛地界水火風空識界。 彼異分散不得相應別離不會 不攝不習。不和合爲苦。 是名愛別離。

諸賢。愛別離苦者。謂衆生別離時身受苦受遍受覺遍覺。 心受苦受遍受覺遍覺。 身心受苦受遍受覺遍覺。

諸賢。説愛別離苦者。 因此故説。

諸賢。説所求不得苦者。 此説何因。 諸賢。謂衆生生法不離生法。 欲得令我而不生者。此實不可以欲而得。 老法死法愁憂慼法。不離憂慼法。 欲得令我不憂慼者。此亦不可以欲而得。

諸賢。衆生實生苦而不可樂不可愛念。 彼作是念。 若我生苦而不可樂不可愛念者。欲得轉是。令可愛念。 此亦不可以欲而得。

諸賢。衆生實生樂而可愛念。 彼作是念。 若我生樂可愛念者。欲得令是常恒久住不變易法。 此亦不可以欲而得。

諸賢。衆生實生思想而不可樂不可愛念。 彼作是念。 若我生思想而不可樂不可愛念者。欲得轉是令可愛念。 此亦不可以欲而得。

諸賢。衆生實生思想而可愛念。 彼作是念。 若我生思想可愛念者。欲得令是常恒久住不變易法。 此亦不可以欲而得。

諸賢。説所求不得苦者。 因此故説。

諸賢。説略五盛陰苦者。 此説何因。 謂色盛陰覺想行識盛陰。

諸賢。説略五盛陰苦者。 因此故説。

諸賢。過去時是苦聖諦。未來現在時是苦聖諦。眞諦不虚 不離於如。亦非顛倒 眞諦審實。 合如是諦。聖所有聖所知聖所見聖所了聖所得聖所等正覺。 是故説苦聖諦。

諸賢。云何愛習苦習聖諦 謂衆生實有愛内六處。眼處耳鼻舌身意處。 於中若有愛有膩有染有著者。是名爲習。

諸賢。多聞聖弟子知 我如是知此法。如是見如是了如是視如是覺。 是謂愛習苦習聖諦。 如是知之

云何知耶。 若有愛妻子奴婢給使眷屬田地屋宅店肆出息財物。爲所作業 有愛有膩有染有著者。是名爲習。 彼知 此愛習。苦習聖諦。 如是外處更樂覺想思愛。亦復如是。

諸賢。衆生實有愛六界。地界水火風空識界。 於中若有愛有膩有染有著者。是名爲習。

諸賢。多聞聖弟子知 我如是。知此法。如是見如是了如是視如是覺。 是謂愛習苦習聖諦。 如是知之

云何知耶。 若有愛妻子奴婢給使眷屬田地屋宅店肆出息財物。爲所作業。 有愛有膩有染有著者是名爲習。 彼知 是愛習苦習聖諦。

諸賢。過去時。是愛習苦習聖諦。未來現在時。是愛習苦習聖諦。眞諦不虚 不離於如。亦非顛倒 眞諦審實。 合如是諦。聖所有聖所知聖所見聖所了聖所得聖所等正覺。 是故説愛習苦習聖諦。

諸賢。云何愛滅苦滅聖諦。 謂衆生實有愛内六處。眼處耳鼻舌身意處。 彼若解脱不染不著。斷捨吐盡無欲滅止沒者。 是名苦滅。

諸賢。多聞聖弟子知 我如是知此法。如是見如是了如是視如是覺。 是謂愛滅苦滅聖諦。 如是知之。

云何知耶。 若有不愛妻子奴婢給使眷屬田地屋宅店肆出息財物。不爲所作業。 彼若解脱不染不著。斷捨吐盡無欲滅止沒者。 是名苦滅。

彼知 是愛滅苦滅聖諦。 如是外處更樂覺想思愛。亦復如是

諸賢。衆生實有愛六界。地界水火風空識界。 彼若解脱不染不著。斷捨吐盡無欲滅止沒者。 是名苦滅。

諸賢多聞聖弟子知 我如是知此法。如是見如是了如是視如是覺。 是謂愛滅苦滅聖諦 如是知之

云何知耶。 若有不愛妻子奴婢給使眷屬田地屋宅店肆出息財物。不爲所作業。 彼若解脱不染不著。斷捨吐盡無欲滅止沒者。 是名苦滅。 彼知 是愛滅苦滅聖諦。

諸賢。過去時是愛滅苦滅聖諦。未來現在時是愛滅苦滅聖諦。眞諦不虚 不離於如亦非顛倒。 眞諦審實 合如是諦。聖所有聖所知聖所見聖所了聖所得聖所等正覺。 是故説愛滅苦滅聖諦。

諸賢。云何苦滅道聖諦。 謂正見正志正語正業正命正方便正念正定。

諸賢。云何正見。 謂聖弟子念苦是苦時習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中擇遍擇次擇 擇法視遍視觀察明達是名正見。

諸賢。云何正志。 謂聖弟子念苦是苦時。習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中心伺遍伺隨順伺。 可念則念。可望則望。是名正志。

諸賢。云何正語。 謂聖弟子念苦是苦時習是習。滅是滅。念道是道時或觀本所作。或學念諸行。或見諸行災患。或見涅槃止息。 或無著念觀善心解脱時。於中除口四妙行諸餘口惡行遠離除斷。 不行不作不合不會。是名正語。

諸賢。云何正業。 謂聖弟子。念苦是苦時習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中除身三妙行。諸餘身惡行遠離除斷。 不行不作不合不會。是名正業。

諸賢。云何正命。 謂聖弟子念苦是苦時。習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中非無理求。不以多欲無厭足。不爲種種伎術咒説邪命活。 但以法求衣。不以非法。亦以法求食床座不以非法。是名正命。

諸賢。云何正方便。 謂聖弟子念苦是苦時。習是習滅是滅。念道是道時或觀本所作或學念諸行。或見諸行災患。或見涅槃止息。 或無著念觀善心解脱時。於中若有精進方便。一向精勤求。有力趣向專著不捨。 亦不衰退正伏其心。是名正方便。

諸賢。云何正念。 謂聖弟子念苦是苦時習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中若心順念背不向念 念遍念憶。復憶心心不忘心之所應。是名正念。

諸賢。云何正定。 謂聖弟子念苦是苦時。習是習滅是滅。念道是道時。或觀本所作。或學念諸行。或見諸行災患。或見涅槃止息。 或無著念觀善心解脱時。於中若心住禪住順住。不亂不散 攝止正定。是名正定。

諸賢。過去時是苦滅道聖諦。未來現在時是苦滅道聖諦。眞諦不虚 不離於如亦非顛倒 眞諦審實 合如是諦。聖所有聖所知聖所見聖所了聖所得聖所等正覺。 是故説苦滅道聖諦。

於是頌曰

佛明達諸法 見無量善徳 苦習滅道諦 善顯現分別

尊者舍梨子所説如是。 彼諸比丘聞尊者舍梨子所説。歡喜奉行
-- MA31 — Taisho Tipitaka (CC0-1.0)